Private dagplejere i Jammerbugt Kommune slog torsdag formiddag pjalterne sammen og mødtes i DGI-huset i Aabybro for at styrke de helt små børns motorik.

Bevægelsesglæden var i højsædet, da private dagplejere fra hele Aabybro torsdag formiddag samledes i DGI-Huset i Aabybro. Her var der fokus på at styrke børnenes motorik og sanser igennem leg og dans. Omkring 50 børn tumlede rundt mellem måtter, bolde og hinanden. Initiativet er en del af en ny kampagne med navnet 'Hej skal vi tumle', der blandt andet er startet af børneulykkesfonden. Det er en uge, hvor dagplejere og vuggestuer sætter fokus på leg, sansemotorik og fysisk aktivitet.